Mil-lum, il-Kummissjoni qed tintroduċi sorveljanza tal-importazzjonijiet fl-UE ta' etanol tal-fjuwil rinnovabbli (“bijoetanol”). Fil-kuntest tat-tnaqqis fir-ritmu ekonomiku kkawżat mill-COVID-19, l-importazzjonijiet tal-bijoetanol żdiedu b'mod sinifikanti f'dawn l-aħħar xhur, bi prezzijiet baxxi. L-industrija Ewropea tal-bijoetanol ipprovdiet evidenza li żieda ulterjuri fl-importazzjonijiet tista' tikkawża ħsara ekonomika lis-settur. Għalhekk, il-Kummissjoni ħadet passi immedjati biex tippermetti t-traċċar tal-volumi tal-importazzjonijiet, li se jippermetti lill-industrija tal-bijoetanol tivvaluta aħjar is-sitwazzjoni. Il-Viċi President Eżekuttiv u l-Kummissarju għall-Kummerċ, Valdis Dombrovskis, qal: “L-ekonomiji tagħna għadhom affettwati mill-konsegwenzi tal-pandemija u l-proċess ta' rkupru tagħna m'għandux jitwaqqaf mill-prattiki kummerċjali distorsivi ta' pajjiżi terzi. Huwa għalhekk li rridu nimmonitorjaw mill-qrib kwalunkwe żvilupp kummerċjali li potenzjalment jirriżulta minn kompetizzjoni inġusta. Dan huwa l-każ tal-bijoetanol illum, iżda industriji oħra dalwaqt jistgħu jeħtieġu wkoll sorveljanza tal-importazzjonijiet sabiex ikunu protetti aħjar minn dawn il-prattiki mhux mixtieqa.” Is-sorveljanza tal-importazzjonijiet mill-Kummissjoni mhijiex miżura li tirrestrinġi l-importazzjonijiet. Din tipprovdi monitoraġġ rapidu tal-iżvilupp tal-importazzjonijiet għal prodotti speċifiċi. Id-data se tkun disponibbli għall-pubbliku. Għandha tgħin lill-industriji jkollhom ħarsa ġenerali aħjar tas-sitwazzjoni fis-settur tagħhom u tagħtihom informazzjoni bbażata fuq il-fatti biex tgħinhom jesploraw il-ħtieġa għal aktar azzjonijiet. L-introduzzjoni tas-sorveljanza ssegwi talba li saret minn Franza f'isem l-industrija Ewropea tal-bijoetanol. L-industrija pprovdiet biżżejjed informazzjoni li turi li kien hemm żieda riċenti u sinifikanti fl-importazzjonijiet, u indikazzjonijiet li dawn l-importazzjonijiet jikkawżaw ħsara ekonomika. L-att ta' implimentazzjoni, approvat mill-Istati Membri u ppubblikat illum, jipprevedi sorveljanza mill-pajjiżi kollha ta' oriġini għal perjodu ta' sena. L-istatistika tal-importazzjoni se tkun disponibbli fuq is-sit web tal-Kummissjoni fuq bażi ta' kull xahar. Peress li industriji oħra tal-UE jistgħu jiffaċċjaw sitwazzjonijiet komparabbli, il-Kummissjoni tibqa' lesta li teżamina kwalunkwe talba appoġġata kif xieraq. Is-setturi ekonomiċi Ewropej li kapaċi jipprovdu biżżejjed evidenza inizjali ta' impatt negattiv sinifikanti u ħsara kkawżata minn żieda riċenti fl-importazzjoni jistgħu jagħmlu użu mill-possibbiltà għas-sorveljanza tal-importazzjoni. Madankollu, abbażi tal-qafas legali tal-UE, dawn it-talbiet għandhom jgħaddu mill-Istati Membri tal-UE. Il-Kummissjoni b'dan tikkonferma d-disponibbiltà tagħha li tipprovdi lill-partijiet ikkonċernati b'għodod ta' monitoraġġ adegwati biex jantiċipaw pressjonijiet kummerċjali fuq setturi oħra tal-ekonomija Ewropea.